b'\n_START_ARTICLE_\nSant Vicen\xc3\xa7 de Vallromanes\n_START_SECTION_\nDescripci\xc3\xb3\n_START_PARAGRAPH_\nEs tracta d\'un edifici religi\xc3\xb3s. La portada d\'acc\xc3\xa9s \xc3\xa9s formada per un arc de mig punt i m\xc3\xadnimament esqueixada. Sobre ella hi ha un finestral apuntat d\'estil "revival" del g\xc3\xb2tic del segle\xc2\xa0xx. La teulada \xc3\xa9s de dos aiguavessos. A la dreta de la fa\xc3\xa7ana hi ha el campanar d\'un sol col del segle\xc2\xa0xiv._NEWLINE_L\'esgl\xc3\xa9sia \xc3\xa9s d\'una sola nau amb un absis semicircular al cap de l\'esgl\xc3\xa9sia i petites capelles laterals. La f\xc3\xa0brica interior \xc3\xa9s tota arrebossada excepte l\'antic presbiteri del segle\xc2\xa0xiv, una columna i el peu de la torre del campanar. La imatge de Sant Vicen\xc3\xa7 \xc3\xa9s en una petita forn\xc3\xadcula instal\xc2\xb7lada a l\'absis, que a la vegada \xc3\xa9s decorat amb la Coronaci\xc3\xb3 de la Verge, sense cap mena d\'inter\xc3\xa8s ni valor pict\xc3\xb2ric._NEWLINE_El campanar, \xc3\xa9s d\'un sol cos de base rectangular, i els seus murs de carreus bastant ben escairats. A mitjana al\xc3\xa7ada t\xc3\xa9 quatre finestres quadrades (una a cada cara de la torre), i quatre espais oberts, d\'arc de mig punt, destinats a les campanes. La torre \xc3\xa9s coronada per uns merlets de pedra d\'estil catal\xc3\xa0._NEWLINE_L\'absis semicircular \xc3\xa9s adossat lateralment a la torre. Una part d\'aquest queda emportat dins d\'una capella de la nova esgl\xc3\xa9sia, podent veure per tant des de la part exterior nom\xc3\xa9s tres quarts del mateix. El material emprat \xc3\xa9s de les mateixes caracter\xc3\xadstiques que el del campanar._NEWLINE_L\'estil \xc3\xa9s rom\xc3\xa0nic rural i auster, sense cap mena d\'element decoratiu.\n_START_SECTION_\nHist\xc3\xb2ria\n_START_PARAGRAPH_\nL\'arxiu dioces\xc3\xa0 d\xc3\xb3na not\xc3\xadcies que l\'any 1303 ja existia aquesta parr\xc3\xb2quia, encara que dedicada a Sant Bartomeu. Des de la primitiva estructura del segle\xc2\xa0xiv, l\'esgl\xc3\xa9sia ha patit diverses transformacions. Coneixem les del segle\xc2\xa0xvi (1629-1630), les del segle\xc2\xa0xviii (1765-1802) i les del segle\xc2\xa0xx (1908 i les posteriors a la Guerra Civil). L\'\xc3\xbanic que resta de l\'original f\xc3\xa0brica del segle\xc2\xa0xiv \xc3\xa9s la torre del campanar i l\'absis contigu. El recull de notes hist\xc3\xb2riques de l\'any 1929 detallen cadascuna de les reformes que constaven a l\'arxiu parroquial des dels seus or\xc3\xadgens._NEWLINE_Tant el campanar com l\'absis, s\xc3\xb3n les restes del que fou constru\xc3\xaft al segle\xc2\xa0xiv. L\'absis rom\xc3\xa0nic, que actualment coincideix amb la capella lateral dreta, havia estat l\'antic presbiteri. Possiblement la part superior del campanar tampoc pertany a la f\xc3\xa0brica original.'